作者:戴復古
標題:沁園春
內容:一曲狂歌，有百餘言，說盡一生。費十年燈火，讀書讀史，四方奔走，求利求名。蹭蹬歸來，閉門獨坐，贏得窮吟詩句清。夫詩者，皆吾儂平日，愁嘆之聲。空餘豪氣崢嶸。安得良田二頃耕。向臨邛滌器，可憐司馬，成都賣卜，誰識君平。分則宜然，吾何敢怨，螻蟻逍遙戴粒行。開懷抱，有青梅薦酒，綠樹啼鶯。